钦定古今图书集成/明伦汇编/官常典/第789卷 > 张问
## 钦定古今图书集成/明伦汇编/官常典/第789卷 > 张问

按《宋史》本传：“问字昌言，襄阳人也。进士起家，通判大
名府。群牧地在魏，岁久，冒入于民，有司按旧籍括之，
地数易，主券不明，吏苟趣办，持诏书夺人田，至毁室
庐，发丘墓。问至，则曰：‘是岂朝廷意耶’？具上以闻。仁宗
谕大臣曰：‘吏用心悉如问，何患赤子之不安也’？立罢
之。擢提点河北刑狱。大河决，议筑小吴，问言：‘曹村、小
吴，南北相直，而曹村当水冲，赖小吴堤薄，水溢北出，
故南堤无患。若筑小吴，则左强而右伤南岸，且决水
并京畿为害。独可于孙、陈两埽间起堤以备之耳’。”诏
付水官议。久不决，小吴卒溃。徙江东、淮南转运使，加
直集贤院、户部判官，复为河北转运使。所部地震，河
再决，议者欲调京东民三十万，自澶筑堤抵乾宁。问
言：“堤未能为益，灾伤之馀，力役劳民，非计也。”神宗从
之。问十年不奏考课，诏特迁其官。入为度支副使，拜
集贤殿修撰、河东转运使。坐误军须，贬知光化军。未
几，复使河北。诸葛公权之乱，郡县株蔓连逮至数百
千人，问上疏申理，止诛首恶。熙宁末，知沧州。自新法
行，问独不阿时好。元丰定官制，王安礼荐问可任六
曹侍郎，帝以其好异论不用。历知河阳、潞州。元祐初，
为秘书监、给事中，累官正议大夫，卒，年七十五。问处
己廉洁，尝仕鄜延幕府，与种世衡善。父丧，世衡遗汝
州田十顷，辞弗受。使归，未至而世衡卒。其子古用父
治命，亦不纳田，芜秽者三十年。后汝守请以给学，朝
廷命反诸种氏。